เบิกจ่ายงบ55ครึ่งปีเกินเป้า3.01%
กรมบัญชีกลางแจงครึ่งปีงบ 2555 เบิกจ่ายงบแล้ว 41.81% เกินกว่าเป้าหมาย 3.01%
22 มี.ค. 2555

กรมบัญชีกลางแจงครึ่งปีงบ 2555 เบิกจ่ายงบแล้ว 41.81% เกินกว่าเป้าหมาย 3.01%
นายรังสรรค์ ศรีวรศาสตร์ อธิบดีกรมบัญชีกลาง เปิดเผยถึง ผลการเบิกจ่ายเงินงบประมาณ ประจำปี พ.ศ. 2555 ตั้งแต่ต.ค.2554 ถึงวันที่ 16 มี.ค. 2555 มีการเบิกจ่ายงบประมาณภาพรวมจำนวน 6.63  แสนล้านบาท หรือ 41.81% เกินกว่าเป้าหมาย 3.01% 
สำหรับรายจ่ายลงทุน เบิกจ่ายแล้วจำนวน 1.11 แสนล้านบาท หรือ 34.61% สูงกว่าเป้าหมาย 13.61%  และรายจ่ายประจำ เบิกจ่ายแล้วจำนวน 5.52 แสนล้านบาท หรือ 43.64%
สำหรับหน่วยงานที่ได้รับงบประมาณรายจ่ายลงทุนเกิน 1,000 ล้านบาท มีผลการเบิกจ่ายสูงสุดและเกินเป้าหมาย จำนวน 2 แห่ง คือ กรมส่งเสริมการปกครองท้องถิ่น เบิกจ่ายแล้ว 9.51 หมื่นล้านบาท หรือ 76.57% ของงบลงทุนที่รับอนุมัติ และกรมอุทยานแห่งชาติสัตว์ป่าและพันธ์พืช เบิกแล้วจำนวน 373 ล้านบาท หรือ 30.29% ของงบลงทุนที่ได้รับอนุมัติ
ขณะที่การเบิกจ่ายงบไทยเข้มแข็ง เบิกจ่ายแล้ว 3.06 แสนล้านบาทหรือ 89.17% จากวงเงินที่ได้รับจัดสรร 3.43 แสนล้านบาท ซึ่งส่วนที่เหลือน่าจะเบิกจ่ายได้ทัน ภายในปีงบประมาณ 2555 ตามที่กำหนด
นายรังสรรค์ กล่าวอีกว่า ในวันที่ 2 เม.ย. นี้ ได้เชิญหัวหน้าส่วนราชการที่รับผิดชอบการเบิกจ่ายงบประมาณหาประชุมเพื่อชี้แจงและรับฟังปัญหาอุปสรรคต่าง ๆ ที่อาจเกิดจากเบิกจ่ายค่าใช้จ่ายในการให้ความช่วยเหลือและแก้ปัญหาอุทกภัย